Ud af de 13 millioner kroner ender de 400.000 kroner i Nordjylland. Her skal de hjælpe projekter med frivilligt socialt arbejde for både børn og unge, og voksne. - De mange frivillige i Nordjylland gør en stor social indsats for at hjælpe mennesker, der har det svært. Den indsats betyder noget for rigtigt mange mennesker, og derfor vil vi gerne støtte den, siger velfærdsminister Karen Jespersen. Pengene kommer blandt mange andre et projekt i Hobro til gode. Her arbejdes på at etablere et net af frivillige, som kan hjælpe og støtte de tungest socialt belastede via ugentlige hjemmebesøg. Dette omsorgsarbejde vil komme både socialt udsatte, ensomme, misbrugere og psykisk syge til gode. I Hanstholm vil pengene gå til en frivillig vågekonefunktion. Her sikrer et korps af frivillige, at både den døende og de pårørende får en sidste tid så nænsom og fredfyldt som mulig. På Velfærdsministeriets hjemmeside kan du finde en oversigt over alle de projekter, der er tildelt støtte.
Velfærdsministeriet uddeler i alt 13 millioner kroner i støtte til blandt andet hjemløse, anbragte børn og ferieprojekter til udsatte.